ஈழ தேசிய விடுதலை முன்னணி

ஈழ தேசிய விடுதலை முன்னணி (Eelam National Liberation Front, ENLF) என்பது இலங்கைத் தமிழ்ப் போராளிக் குழுக்களை ஒழுங்கமைத்த ஒரு குறுகிய கால (1984–1986) கூட்டணி அமைப்பாகும்.

வரலாறு
1984 ஏப்பிரலில் திமுக தலைவர் மு. கருணாநிதி ஐந்து முக்கிய தமிழ்ப் போராளிக் குழுக்களான ஈழமக்கள் புரட்சிகர விடுதலை முன்னணி (ஈபிஆர்எல்எஃப்), ஈழப் புரட்சி அமைப்பு (ஈரோசு), தமிழீழ விடுதலைப் புலிகள், தமிழீழ மக்கள் விடுதலைக் கழகம் (புளொட்), தமிழீழ விடுதலை இயக்கம் (டெலோ) ஆகியவற்றின் தலைவர்களை ஈழக்குழுக்களை ஒன்றிணைக்கும் நோக்கில் பேச்சுவார்த்தைக்கு அழைத்தார். கே. பத்மநாபா (ஈபிஆர்எல்எஃப்), பாலகுமாரன் (ஈரோசு), சிறீ சபாரத்தினம் (டெலோ) ஆகியோர் அழைப்பை ஏற்றுக்கொண்டனர், ஆனால் வேலுப்பிள்ளை பிரபாகரன் (விடுதலைப் புலிகள்), உமா மகேஸ்வரன் (புளொட்) ஆகியோர் ஏற்றுக்கொள்ளவில்லை.

சிறிது காலத்திற்குப் பிறகு ஈபிஆர்எல்எஃப், ஈரோசு, டெலோ ஆகியவை ஈழ தேசிய விடுதலை முன்னணியை உருவாக்கின. அதன் தொடக்கக் கூட்டம் சென்னையில் உள்ள ஈபிஆர்எல்எஃப் அலுவலகத்தில் நடைபெற்றது, அவ்வியக்கத்தைச் சேர்ந்த ரமேஷ் இக்கூட்டணிக்கு செயலாளராகத் தேர்ந்தெடுக்கப்பட்டார். கூட்டத்திற்குப் பிறகு பத்மநாபா, பாலகுமாரன், சிறீ சபாரத்தினம் ஆகியோர் ஓர் அறிக்கையை வெளியிட்டனர்:

ஈழ தேசிய விடுதலை முன்னணி உறுப்பினர்கள் தங்கள் பொதுவான இலக்கை அடைய ஒன்றிணைந்து செயல்படுவார்கள் என்றாலும், அவர்கள் ஒவ்வொருவரும் தங்கள் தனித்துவமான அடையாளத்தைத் தக்க வைத்துக் கொள்வார்கள். பிற முக்கிய விடுதலைக் குழுக்களையும் இக்கூட்டணியில் சேர அழைக்கப்பட்டன.

 விடுதலைப் புலிகள் 
1985 முற்பகுதியில் பிரபாகரன் இணைய முடிவு செய்தார். 1985 ஏப்ரல் 10 அன்று சென்னையிலுள்ள பிரசிடென்சி உணவகத்தில் விடுதலைப் புலிகள், முன்னணி ஆகியவற்றின் மூத்த உறுப்பினர்கள் சந்தித்தனர். இக்கூட்டத்தில் பிரபாகரன், ராஜநாயகம், அன்டன் பாலசிங்கம் (விடுதலைப் புலிகள்); பத்மநாபா, குலசேகரன், ரமேஷ் (ஈபிஆர்எல்எஃப்); பாலகுமாரன், முகிலன் (ஈரோசு); சிறீ சபாரத்தினம், மதி (டெலோ) ஆகியோர் கலந்து கொண்டனர். இக்கூட்டத்திற்குப் பிறகு கூட்டாக ஓர் அறிக்கை வெளியிடப்பட்டது:

ஈழ தேசிய விடுதலை முன்னணியின் உறுப்பினர்கள் கூட்டு அரசியல் முடிவுகளை எடுக்கவும், இராணுவ நடவடிக்கைகளை ஒருங்கிணைக்கவும் ஒப்புக்கொண்டனர்.

 கலைப்பு 
1986 பெப்ரவரியில், விடுதலைப் புலிகள் இக்கூட்டணியில் இருந்து வெளியேறினர். ஏப்ரல் 1986 வாக்கில், ஈழ தேசிய விடுதலை முன்னணி செயலிழந்தது.Eelam National Liberation Front Tamilnation.org

மேற்கோள்கள்

பகுப்பு:ஈழ இயக்கங்கள்
பகுப்பு:தமிழீழ விடுதலைப் புலிகள்
பகுப்பு:ஈழமக்கள் புரட்சிகர விடுதலை முன்னணி
பகுப்பு:ஈழப் புரட்சி அமைப்பு
பகுப்பு:தமிழீழ விடுதலை இயக்கம்